Screenshot: N1

U Dnevniku u 18 na N1 Televiziji gostovao je bio Borna Sor, satiričar News Bara i nedavno ukinutog Montiranog procesa.



Čuli smo svašta o razlozima zašto ste maknuti iz etera - najprije da širite vjersku i međunacionalnu mržnju, a zatim da nemate gledanost i da ste preskupi.



"Prvo, dobili smo jedno jedino službeno objašnjenje - da širimo vjersku i nacionalnu mržnju. Ako ima drugih ne znam zašto nam nije spomenuto. Ovi drugi razlozi koji su se naknadno pojavili, nisu ništa oko čega se ne može sjesti i razgovarati. Cijena se može dogovoriti, svaki urednik može o tome razgovarati, to se riješi na sastanku, a mi takav sastanak nismo imali. Ostali smo na tom razlogu da smo širili vjersku i međunacionalnu mržnju, jer je to aktualna tema u Hrvatskoj - govor mržnje i gdje on postoji ili ne postoji: od Z1 preko Roberta Pauletića pa do nas. Jučer smo iz novina dobili pravo objašnjenje. Jučer je Karamarko rekao da smo maknuti jer smo netalentirani pojedinci koji se ismijavaju iz države i da nas je zato trebalo maknuti. Slažem se, HRT-u nisu problem netalentirani pojedinci, ali očigledno nije OK ismijavati se iz vlastite države. Pravo objašnjenje je da je iz Vlade, iz politike je direktno došla naredba uredništvu, koje bi trebalo biti neovisno, i maknuti smo s posve lažnim objašnjenjem".



Zašto se stječe dojam da se političke elite više boje vašeg montiranog procesa ili Frljićevog teatra nego opozicije?



"Ne smije se biti nefer i reći da umjetnost, zabava i kultura su nešto što nema veze s politikom. To je povezano. Bilo bi naivno reći da Frljić, mediji i satira, pogotovo na internetu - od Sprdexa, Ćaća se vrača, Di su pare? - nije politička. Ona je i naravno da će onda reagirati predsjednici stranaka. Samo žalosno je što ti isti predsjednici stranaka onda ne razumiju da njihovi birači daju nama potporu".



Jeste li vi jača opozicija od one parlamentarne, s obzirom na to koliko smetate političarima?



"Nismo jača opozicija, to bi bilo zgodno, jedna pobjeda popkulture, ali moramo biti svjesni da su glavna opozicija kršenju zakona i lošem vođenju zemlje institucije, političke stranke, udruge građana. Mi kao mediji imamo sposobnost da poručimo neke stvari, ali bilo bi umišljeno tvrditi da satira ili kazalište imaju veći utjecaj od opozicije".



Što poručujete onima koji se vrijeđaju na vaše šale?



"Ja mislim da dio ljudi ne razumije ono što kažemo. Lopovi i licemjeri se najviše skrivaju iza svetinja - vjere, nacije, države. Mi nikad ne napadamo državu, vjeru ili hrvatstvo, baš obrnuto. Mislim da smo mi u News Baru domoljubi i veći vjernici od onih koji licemjerno idu u Crkvu i propagiraju kršćanske vrijednosti u koje ne vjeruju. Ljudi ako se na to vrijeđaju, dobro je da se uvrijede, jer onda mogu vidjeti da postoji problem u onim vrijednostima za koje oni misle da mi vrijeđamo, ali ih ne vrijeđamo. Ako netko zaista misli da je uvrijediti državu prozivka predsjednice zbog druženja koju pola države smatra opasnom... To nije napad na državu, nego na osobu, trenutno izabranog vršitelja dužnosti. To vrijedi i za ostale stvari. Bit ćemo stvarno jadna zemlja u kojoj će se neće smjeti kritizirati ljude na vrhu institucija, jer će ti ljudi govoriti da su oni institucije. Ali nisu oni ta institucija. Biskup je čovjek, premijer je čovjek i svi su izvrgnuti javnom kritiziranju".